DA Den Europæiske Unions Tidende C 317/13

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 317/08

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»MIELE VARESINO«

EF-Nr.: IT-PDO-0005-0990-24.04.2012

BGB ( ) BOB ( X )

1. Betegnelse

»Miele Varesino«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.4. Andre produkter af animalsk oprindelse (æg, honning, mejeriprodukter bortset fra smør m.m.)

3.2. Beskrivelse af produktet med betegnelsen i punkt 1

»Miele Varesino« er monofloral akaciehonning (Robinia Pseudoacacia L.)

Fysisk-kemiske egenskaber

Honningen »Miele Varesino« skal have følgende fysisk-kemiske egenskaber: Hydroxymethylfurfural (HMF) (ved markedsføringen) skal ligge under 15 mg/KG, og vandindholdet må ikke overstige 17,50 %.

Organoleptiske egenskaber

De organoleptiske egenskaber ved honningen »Miele Varesino« er som følger:

Farve: farven er gennemsigtig, fra næsten farveløs til strågul.

Duft: generisk honningduft, let og delikat, uden gennemtrængende dufte.

Smag: meget sød i smagen.

Aroma: udsøgt, kandiseret, vaniljeagtig aroma.

Fysisk tilstand: typisk flydende, krystallisering er sjælden og forekommer under alle omstændigheder sent i processen.

Pollenegenskaber

Honningen »Miele Varesino« hidrører fra nektar, som bier har indsamlet fra blomster på robinietræet af arten Robinia pseudoacacia. Pollen fra Robinia pseudoacacia kan spores i den kvalitative pollenanalyse.

Andelen af pollen fra Robinia pseudoacacia i »Miele Varesino« skal være mindst 25 % i forhold til nektarspektret. Ved beregningen af sidstnævnte ses der bort fra ikke-nektarproducerende pollen og pollen, som kan anses som forurenende.

Repræsentativitetsgruppe PK/10 g under 20 000 (gennemsnit 9 500).

Den fremherskende pollenkombination, der forbindes med Robinia pseudoacacia, er sammensat således: Ikke-nektarproducerende arter: Palma Trachycarpus fortunei, Ilex aquifolium, Graminaceae, Fraxinus, Quercus robur, Rumex, Sambucus nigra, Chelidonium, Luzula, Actinidia, Pinaceae. Nektarproducerende arter: Acer, Prunus f., Salix, Trifolium repens og Castanea sativa (indgår til enhver tid i pollenspektret), Aesculus, Gleditsia, Liriodendron.

Honningen »Miele Varesino« må ikke indeholde pollen fra Loranthus europaeus, Hedysarum coronarium, Onobrychis.

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

Det er med hensyn til proteintilskud strengt forbudt at anvende pollen fra andre end de umiddelbart lokale arter.

3.5. Specifikke etaper af produktionen, som skal finde sted i det afgrænsede geografiske område

Alle etaper af produktionen, dvs. såvel høsten i området som udvindingen og forarbejdningen med henblik på konsum, finder sted i provinsen Varese.

3.6. Særlige regler vedrørende udskæring, rivning eller emballering osv.

Honning er et levende produkt, der i høj grad påvirkes af omgivelserne. Den er en stærkt hygroskopisk masse, som er følsom over for temperaturudsving og lyspåvirkninger. Det er således hensigtsmæssigt, at lade lagringen — dvs. dekantering af honningen og tapning — foregå i produktionsområdet og undgå at transportere og flytte honningen med henblik på endelig emballering for at undgå en forringelse af honningens kvalitet, friskhed og holdbarhed.

3.7. Specifikke mærkningsregler

Mærkningen skal indeholde følgende oplysninger:

— betegnelsen »Miele Varesino«;

— forkortelsen »DOP« eller den fulde ordlyd »Denominazione di origine protetta«;

— EU's symbol;

— produktets identifikationslogo;

— vilkår for opbevaring: »opbevares køligt og tørt. Undgå direkte lys«;

— mindsteholdbarhed: »mindst holdbar til: måned og år«, dog højst 36 måneder efter udvindingsdatoen.

Akaciehonningen »Miele Varesino« påfyldes glas, der lukkes med metallåg og forsegles med en etiket, der skal være forsynet med produktets identifikationslogo.

Denne etiket fremsendes til de producenter, der har erklæret at ville overholde produktionsforskrifterne i deres helhed, og som vil lade sig kontrollere.

Det er ligeledes tilladt at fylde honningen i poser, pakker eller krukker i engangsportioner af egnet materiale, som skal være forsynet med oplysninger i henhold til gældende lovgivning.

Logoet for akaciehonningen »Miele Varesino«, som er vist nedenfor, består af: en grafisk afbildning i midten, på hvid baggrund, som forestiller tre orange sekskanter, hvorfra en »blomster-bi« med fem blade vokser op, flankeret af tre stiliserede bjerge i blåt, hvorunder der er afbildet seks, gradvist tyndere, linjer, som skal forestille en sø, og som også er blå; et gult bånd, som omkranser afbildningen i midten, og hvorpå der med blå bogstaver står »MIELE VARESINO D.O.P« og »di acacia«; en orange ring, der afgrænser logoet.

4. Præcis afgrænsning af det geografiske område

Det geografiske produktionsområde går til foden af alperne mellem floderne Ticino og Olona og mellem søerne Maggiore og Lugano. Dette område udgør provinsen Varese.

5. Tilknytning til det geografiske område

5.1. Det geografiske områdes egenart

Det geografiske område har tempereret fastlandsklima med begrænsede temperaturudsving såvel sommer som vinter, idet søerne bidrager til det milde klima. Disse forhold kendetegner det geografiske område og skaber gode vækstbetingelser for træarter, som ligeledes omfatter eksotiske træarter.

Søerne gør faktisk klimaet mildere og er årsagen til, at forårstegnene viser sig tidligere i dette område end i Milano-området. Dette muliggør mange og vedvarende blomstringsperioder på de behagelige sydvendte skråninger.

I Varese-området er udbredelsen af robinietræet (Robinia pseudoacacia L.), som er den dominerende biplante, så stor og kraftig, at denne træart dækker landbrugets randområder og udgør den fremherskende træart i skovene i mange af regionens områder.

I Robinia pseudoacacia L.'s blomstringsperiode i området, som er beliggende i provinsen Varese, er der ikke konstateret andre nektarproducerende arter med en så udbredt blomstring. Faktisk kan Robinia pseudoacacia L.'s blomstring i hovedparten af Varese-området defineres som gradvis og langvarig takket være de dale, der kiler sig ind mod syd, som Valli del Ticino og Valli dell'Olona, eller de solbeskinnede bjerg- og bakkeskråninger, som ligger beskyttet mod vinden.

Vegetationen i området i provinsen Varese er således et resultat af kombinationen af topografiske, klimatiske og pedologiske forhold samt virkningerne af menneskeskabte aktiviteter.

I dette geografiske område blev der i perioden mellem det 17. og det 20. århundrede opført mange villaer med store parker, som blev udsmykket med en beplantning bestående af eksotiske prydtræarter, der med tiden, og som følge af det gunstige klima, har konsolideret deres tilstedeværelse i en sådan grad, at de anses for invasive i parker og haver, men også som en art, der kvæler den lokale underskov.

I det pågældende område i provinsen Varese har biavl altid været en udbredt aktivitet. Den har hovedsagelig beskæftiget bønder, medlemmer af områdets mange kirkeordener og medlemmer af borgerskabet med interesse for videnskabelig forskning.

Ved begyndelsen af forrige århundrede fik den voldsomme vækst og udbredelse af Robinia pseudoacacia L. i skovområderne, der skyldtes de gunstige vækstbetingelser i Varese-området, de lokale biavlere til at i stadig større grad at specialiseres sig i produktionen af akaciehonning, som i kraft af sine særlige organoleptiske og fysiske karakteristika, adskilte sig fra de andre honningtyper, som hidtil var blevet produceret i dette område.

Datidens biavl i Varese har gjort det muligt at udvikle en yderst specialiseret produktion af honning, herunder især akaciehonning, som blev den honning, der blev produceret mest af, i provinsen Varese.

Overgangen til professionel biavl i denne provins skete gradvist ved, at man begyndte at eksperimentere med nye typer bistader og nye produktionsmetoder.

Denne fremgang med hensyn til produktionsmetoder resulterede i overgangen fra primitiv biavl til rationel biavl, hvor de traditionelle, primitive bikuber blev erstattet af rationelle bistader og af honningslyngen. Denne udvikling har gjort det muligt at fremstille sortshonning og fjerne bikagerne i de flytbare rammer uden at skade disse.

Endelig har også den løbende udvælgelse af biracer, som var mere produktive og modstandsdygtige over for forskellige sygdomme, desuden bidraget til at forbedre både kvaliteten og den mængde honning, der fremstilles af Varese-provinsens biavlere.

5.2. Produktets egenart

Honningen »Miele Varesino« er en monofloral akaciehonning med en meget høj renhed for så vidt angår nektarens oprindelse, som er kendetegnet af nektar og pollen fra robinietræet med forekomst af pollen fra prydplanter.

I honningens nedfældning forekommer der pollen af nektarproducerende og ikke-nektarproducerende arter som beskrevet i artikel 3.2.

Honningen er særdeles flydende, og farven er lys, fra gennemsigtig til strågul. Duften er let og delikat, uden gennemtrængende dufte, mens smagen er afgjort sød. Aromaen er meget udsøgt, kandiseret og vaniljeagtig.

En anden egenart, som er forbundet med honningen »Miele Varesino«, er, at der ikke forekommer pollen fra esparsette (Onobrychis) og hanekløver (Hedysarum coronarium) og ikke mindst den på eg snyltende misteltenart Loranthus europaeus, hvilket er bekræftet i forskning gennemført af højagtede botanikere, som ikke mener, at denne misteltenart forekommer i det område, hvor den omhandlede honning bliver fremstillet.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Forekomsten i dette geografiske område af omfattende, rigelige og vedvarende blomstringsperioder, for så vidt angår Robinia pseudoacacia L., har gennem mindst halvandet århundrede været afgørende for interessen i biavl og den succes, som fremstillingen af »Miele Varesino« har medført. Den omfattende udbredelse af Robinia pseudoacacia L. i skovene i Varese-området har bidraget til den lokale biavls udvikling og fremgang i form af en forbedring af produktionsteknikkerne, avlsformerne og udvælgelsen af biracer.

Faktisk har stadig flere biavlere i årenes løb helliget sig denne aktivitet enten som hovedbeskæftigelse eller som hobby eller halvprofessionel beskæftigelse, hvilket det stadigt stigende antal bistader i Varese-provinsens skove i Robinia pseudoacacia's blomstringsperiode vidner om. Årsagen til denne stigning er, at der i Varese-området, til forskel fra andre områder, hvor der fremstilles akaciehonning, ikke forekommer afgrøder eller vildtvoksende planter, hvis blomstring påvirker kvaliteten af produktet, som i stedet ender med at være et meget renere produkt, som fuldt ud afspejler akaciehonningens mest typiske egenskaber.

Desuden gør det geografiske områdes egenart i form af klima- og miljøforhold det muligt at fremstille en akaciehonning, som er genkendelig i forhold til andre honningprodukter. Forekomsten af prydplanter, der i et historisk perspektiv blev dyrket med henblik på udsmykning af haver og parker, kendetegner honningen »Miele Varesino«, idet der forekommer pollen fra eksotiske prydplanter, som harmonerer godt med omgivelserne, hvilket adskiller denne honning fra andre akaciehonningtyper med oprindelse i Lombardiet. Forekomsten af disse arter påvirker de organoleptiske egenskaber, som karakteriserer »Miele Varesino«, herunder ikke mindst honningens aroma, som afspejler forekomsten af pollen fra stedsegrønne planter (Ilex aquifolium,Trachycarpus fortunei).

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

Myndighederne har indledt den nationale indsigelsesprocedure ved at offentliggøre forslaget om anerkendelse af BOB »Miele Varesino« i Gazzetta Ufficiale della Repubblica Italiana (Italiens »statstidende«) nr. 297 af 22. december 2011. Den konsoliderede udgave af varespecifikationen kan ses på følgende websted:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller

ved at gå direkte til fødevare- og skovministeriets hjemmeside, Ministero delle politiche agricole alimentari e forestali, (http://www.politicheagricole.it), klikke på »Qualità e sicurezza« (øverst i skærmens højre side) og endelig på »Disciplinari di produzione all'esame dell' UE«.

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet forordning (EU) nr. 1151/2012.

(3) Se fodnote 2.